REGULAMENTUL (CE) NR. 739/2007 AL COMISIEI
din 28 iunie 2007
de modificare a Regulamentului (CE) nr. 493/2006 de stabilire a măsurilor tranzitorii în cadrul reformei organizării comune a pieței în sectorul zahărului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (1), în special articolul 44,
întrucât:
(1)
Articolul 1 alineatul (2) din Regulamentul (CE) nr. 318/2006 definește anul de comercializare pentru produsele din sectorul zahărului ca fiind perioada care începe la 1 octombrie și se încheie la 30 septembrie anul următor. Cu toate acestea, anul de comercializare 2006/2007 începe la 1 iulie 2006 și se încheie la 30 septembrie 2007. În consecință acesta se extinde pe o perioadă de 15 luni și nu de 12 luni ca un an de comercializare obișnuit.
(2)
Având în vedere durata anului de comercializare 2006/2007, articolul 9 alineatul (2) din Regulamentul (CE) nr. 493/2006 al Comisiei (2) prevede o cotă tranzitorie pentru izoglucoză, pentru a se asigura o alocare care să corespundă celei din anul de comercializare precedent.
(3)
Unele state membre alocă cote de zahăr întreprinderilor specializate în producerea zahărului prin extragere din melasă. Ca și în cazul izoglucozei, aceasta presupune o producție regulată pe întreaga durată a anului de comercializare. Cu toate acestea, în conformitate cu articolul 7 alineatul (2) din Regulamentul (CE) nr. 318/2006 cantitatea alocată pentru anul de comercializare 2006/2007 este egală cu cantitatea alocată pentru anul de comercializare 2005/2006. Pentru a se asigura corectitudinea față de producătorii de izoglucoză, trebuie să se acorde și acestor întreprinderi o cotă tranzitorie ținându-se seama de durata anului de comercializare 2006/2007.
(4)
Regulamentul (CE) nr. 493/2006 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
Articolul 9 din Regulamentul (CE) nr. 493/2006 se modifică după cum urmează:
1.
Se introduce următorul alineat (3a):
„3a. Pentru anul de comercializare 2006/2007, statele membre alocă fiecărei întreprinderi care primește cote de zahăr în temeiul anului de comercializare menționat mai sus în conformitate cu articolul 7 alineatul (2) din Regulamentul (CE) nr. 318/2006, și care au utilizat această cotă exclusiv pentru producția de zahăr prin extragere din melasă, o cotă tranzitorie egală cu 25 % din cota menționată mai sus. Această cotă tranzitorie nu poate fi utilizată decât pentru producerea de zahăr prin extragere din melasă.”
2.
La alineatul (4), teza introductivă se înlocuiește cu următorul text:
„Cotele tranzitorii prevăzute la alineatele (1), (2), (3) și (3a):”.
3.
Alineatul (6) se înlocuiește cu următoarele alineate (6) și (7):
„(6) Statele membre comunică Comisiei:
(a)
înainte de 15 iulie 2006, defalcarea pe întreprindere a cotelor tranzitorii alocate în temeiul alineatelor (1), (2) și (3);
(b)
înainte de 30 iunie 2007, defalcarea pe întreprindere a cotelor tranzitorii alocate în temeiul alineatului (3a).
(7) Statele membre pun în aplicare un sistem de control și iau toate măsurile necesare pentru a verifica producerea produselor menționate la alineatele (1), (2), (3) și (3a), asigurându-se în special că zahărul corespunde sfeclei de zahăr semănate înainte de 1 ianuarie 2006.
Statele membre comunică Comisiei, înainte de 31 decembrie 2007, măsurile de control luate și rezultatele acestora.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 iunie 2007.